Vereniging gee duidelikheid oor kleuterskole(Foto: Maroela Media) Die SA Kindersorgvereniging sê daar is heelwat verwarring oor die heropening van sentrums vir vroeë kinderontwikkeling ná Vrydag se aankondiging dat die skoolvakansie vir staatskole verleng is. Die departement van basiese onderwys het aangekondig bestuurspanne van skole moet op 25 Januarie by skole aanmeld, en onderwysers op 1 Februarie. Leerders moet op 15 Februarie terug wees by die skool. “Die aankondiging deur die departement van basiese onderwys hou verband met hoërskole, laerskole en sentrums vir vroeë kinderontwikkeling wat besit en bedryf word deur skole onder die departement van basiese onderwys,” sê Arno van der Merwe, uitvoerende hoof van die vereniging. Dié bepalings is egter net op toepassing vir leerders van gr. R tot en met gr.12. Volgens Charmaine Botha, hoof van EDUX SA ‘n organisasie wat spesialiseer in sentrums vir vroeë kinderontwikkeling, mag kleuterskole na aanleiding van die hofuitspraak tans oop wees om na kleuters 0 tot 5 jaar om te sien. “Dit is egter baie noodsaaklik dat hierdie privaat besighede seker maak dat hulle al hulle voorsorgmaatreëls en Covid-19 regulasies in plek het en streng toepas om sodoende die veiligheid van die personeel en kinders in hul sorg te verseker. Gr R-leerlinge moet egter na afloop van die minister se versoek ook eers die 15de Februarie terugkeer skool toe. Alle gr. R-leerlinge val onder die departement van basiese onderwys, dus moet betrokke sentrums seker maak stimulasie en onderrig vind aanlyn plaas totdat die skole weer heropen.” Van der Merwe sê as gedeeltelike versorgingsfasiliteite word sentrums vir vroeë kinderontwikkeling (met die uitsondering van klasse vir gr.R-leerders) onderwerp aan die bepalings van die Kinderwet en die departement van maatskaplike ontwikkeling. Die huidige voorskrifte het dus nie ŉ uitwerking op die oopmaak of sluit van sentrums vir vroeë kinderontwikkeling soos kleuterskole, nasorgsentrums, dagmoeders en speelgroepe wat leerders jonger as gr. R onderrig nie. “Die hofbevel van 6 Julie is steeds van krag,” sê Van der Merwe. Die Pretoriase hooggeregshof het in Julie verlede jaar beslis kleuterskole en dagsorgsentrums mag oopmaak mits hulle die nodige Covid-19-veiligheidsmaatreëls getref het. “Kindersorgsentrums moet as ŉ noodsaaklike diens beskou word omdat werkende ouers ŉ veilige plek benodig waar daar na hul kinders omgesien kan word,” het Van der Merwe benadruk. “Vir ons het niks verander nie.” *Die berig is aangepas sedert dit die eerste keer gepubliseer is.